Source: https://podpora.financnasprava.sk/615236-Podmienky-pre-prijatie-podielu-zaplatenej-dane-u-prij%C3%ADmate%C4%BEa
Timestamp: 2019-10-14 16:06:08+00:00
Document Index: 15122832

Matched Legal Cases: ['§ 50', '§ 50', '§80', '§ 32', '§ 50', '§ 49']

Podmienky pre prijatie podielu zaplatenej dane u prijímateľa
Úvod > Daň z príjmov > Daň z príjmov právnickej osoby > Podiel zaplatenej dane > Prijímateľ podielu zaplatenej dane > Podmienky pre prijatie podielu zaplatenej dane u prijímateľa
Právnická osoba, ktorá sa rozhodne uchádzať o 2 % (1 %) podiel zaplatenej dane, sa musí zaregistrovať do centrálneho registra prijímateľov u ktoréhokoľvek notára a to v období od 1. septembra do 15. decembra bežného roka. Notár osvedčuje každoročne do 15. decembra bežného roka u prijímateľa splnenie týchto podmienok
prijímateľ je uvedený k 31. decembru predchádzajúceho roka v centrálnom registri prijímateľov, ktorý vedie Notárska komora SR,
prijímateľ je osobou, ktorej je možné poskytnúť 2 % (1 %) podiel zaplatenej dane a ktorej predmetom činnosti sú činnosti uvedené v § 50 ods. 5 zákona o dani z príjmov,
prijímateľ vznikol najneskôr v priebehu kalendárneho roka, ktorý predchádza roku, v ktorom sa preukazuje splnenie podmienok na poskytnutie 2 % (1 %) podielu zaplatenej dane,
prijímateľ nemá nedoplatok na dani do 15. dní po uplynutí lehoty na podanie DP, pričom za daňový nedoplatok sa pre účely tohto ustanovenia nepovažuje suma 5 eur (platí od 1.1.2018),
prijímateľ preukáže, že nemá nedoplatok na povinnom poistnom, potvrdením príslušného orgánu, nie starším ako 30 dní,
prijímateľ preukáže, že má zriadený účet v banke alebo pobočke zahraničnej banky, potvrdením banky alebo pobočky zahraničnej banky, nie starším ako 30 dní a oznámi číslo tohto účtu,
Notár, ktorý osvedčenie vykonal, je povinný bez zbytočného odkladu oznámiť identifikačné údaje prijímateľa alebo prijímateľov a to obchodné meno alebo názov, sídlo, právnu formu, identifikačné číslo organizácie, názov banky alebo pobočky zahraničnej banky, v ktorej má prijímateľ zriadený účet a číslo tohto účtu Notárskej komore SR na účely jeho zápisu do zoznamu prijímateľov na nasledujúci rok.
Otázka č. 1 – Poľovnícka organizácia
Môže byť poľovnícka organizácia zriadená podľa zákona č. 274/2009 Z. z. prijímateľom podielu zaplatenej dane podľa § 50?
Nie. Ak vychádzame z cit. ustanovenia a z §80 ods. 9 zákona č. 274/2009 Z. z. o poľovníctve a o zmene a doplnení niektorých zákonov, že občianske združenie registrované na výkon práva poľovníctva podľa zákona č. 83/1990 Zb. o združovaní občanov v znení neskorších predpisov je poľovníckou organizáciou podľa zákona č. 274/2009 Z. z., tak takto vzniknutá poľovnícka organizácia je síce organizáciou neziskovou organizáciou (§ 32 ods. 1 zákona č. 274/2009 Z. z.), ale podľa § 50 ods. 4 zákona o dani z príjmov nemôže byť prijímateľom podielu zaplatenej dane (nie je neziskovou organizáciou poskytujúca všeobecne prospešné služby podľa zákona č. 213/1997 Z. z. v znení neskorších predpisov).
Otázka č. 2 – Lehota na prevod prostriedkov z 2% (1%) prijímateľovi
Naše občianske združenie je prijímateľom podielu zaplatenej dane. Z podielov zaplatenej dane nám do 31.7.2019 bola prevedená menšia sumu prostriedkov ako minulý rok. Je možné, že nám budú ešte nejaké prostriedky z podielu zaplatenej dane v tomto roku zo strany Finančnej správy zaslané?
Správca dane (daňový úrad) je po splnení zákonných podmienok povinný previesť podiely zaplatenej dane na účet prijímateľa do troch mesiacov po lehote na podanie daňového priznania alebo vyhlásenia. To znamená, že ak poskytovateľ podielu zaplatenej dane podal daňové priznanie v riadnej lehote podľa § 49 ods. 2 cit. zákona (1.4.2019 za rok 2018), správca dane vám má do troch mesiacov previesť podiely tejto zaplatenej dane. Podiely na dani sa vybranému prijímateľovi zasielajú hromadným príkazom, to znamená, nie každý samostatne poskytnutý podiel. Ak mal poskytovateľ predĺženú lehotu na podanie daňového priznania podľa napr. do 30.6.2019 ]posunutie lehoty do 1.7.2019|, správca dane musel previesť poskytnuté podiely dane do 30.9.2019. Ak má daňovník predĺženú lehotu na podanie daňového priznania za rok 2018 do 30.9.2019, v tomto prípade správca dane prevedie prostriedky na účet prijímateľa do 31.12.2019. V prípade poskytovateľov, ktorými sú zamestnanci je lehota na poukázanie prostriedkov správcom dane do 31.7. bežného roka.
Otázka č. 3 - Zoznam poskytovateľov podielu zaplatenej dane pre konkrétneho prijímateľa
Môže správca dane poskytnúť prijímateľovi podielov zaplatenej dane zoznam poskytovateľov, ktorí poskytli podiely zaplatenej dane tomuto prijímateľovi?
Po súhlase daňovníka (poskytovateľa), deklarovanom v daňovom priznaní alebo vo vyhlásení daňovníka, oznámi správca dane prijímateľovi označenie daňovníka, ktorý poukazuje podiel zaplatenej dane, a to meno, priezvisko a trvalý pobyt, ak je daňovníkom fyzická osoba a obchodné meno alebo názov, sídlo právnu formu, ak je daňovníkom právnická osoba. To znamená, že správca dane oznámi prijímateľom len tých poskytovateľov, od ktorých boli podiely zaplatenej dane skutočne prevedené vybranému prijímateľovi. Vzhľadom k tomu, že zákon nestanovuje finančnej správe záväznú lehotu na zaslanie predmetného oznámenia prijímateľovi, tieto oznámenia budú zasielané po skončení roka (prvýkrát po skončení roka 2016 do konca januára 2017). Oznámenia sú prijímateľom zasielané miestne príslušný správcom dane prijímateľa za všetkých poskytovateľov na celom Slovensku v jednom oznámení.
»Ďalšie povinnosti prijímateľa